Sal-lum, il-ħames ċentri tal-iskart goff li l-Wasteserv għandha f’ħames lokalitajiet differenti qed jipproċessaw madwar 20,000 tunnelata ta’ skart domestiku goff kull sena. Il-wasteserv qed taħdem biex dan jiżdied aktar biex jonqos l-iskart mill-landfill. Il-Wasteserv għaddejja b’xogħol biex sal-aħħar tas-sena tiftaħ ċentru ieħor għall-iskart goff. Iċ-ċentru l-ġdid f’ta’ Qali ser ikun is-sitt wieħed tax-xorta tiegħu. Ras għal ras, Malta għandha aktar ċentri bħal dan milli hemm f’pajjiżi ewropej li bħal Malta huma marbuta b’regoli Ewropej dwar kif jiddisponu mill-iskart. Minkejja l-faċċilitajiet li jeżistu u minkejja d-distanzi qosra bejn dawn iċ-ċentri u żoni residenzjali, Malta għadha ferm il-bogħod milli tilħaq il-miri fil-qasam tar-riċiklaġġ tal-iskart domestiku. Il-Wasteserv għaddejja b’ħidma kontinwu biex tħajjar aktar nies jisseparaw l-iskart u jużaw il-faċilitajiet bħal dan. Sal-lum iċ-ċifri għadhom xi ftit diżżapuntanti. Fil-fatt stħarrig tal-wasteserv juri li 42 fil-mija tal-Maltin qatt m’għamlu użu miċ-ċentri għall-iskart goff. Iktar inkwetanti huwa li 11 fil-mija biss tal-Maltin qed jiddisponu skart perikoluż bħal mediċini, siringi u żejt tal-ikel u tal-magni b’mod korrett minkejja li l-Wasteserv tipprovdi b’xejn kontenituri apposta għal skart bħal dan. Doreen Micallef mill-Wasteserv qalet lil tvm.com.mt li ċ-ċentri għall-iskart goff saru biex jiffaċilitaw l-irkuprar ta’ materjal għar-riċiklaġġ. F’dawn iċ-ċentri li jinsabu fl-Imrieħel, fil-Magħtab, f’Ħal Luqa, f’Ħal Far u fix-Xewkija ma jistax jintrema skart bijodegradabbli, fosthom skart tal-kċina u lanqas skart ta’ kumpaniji kummerċjali. L-operat ta’ dawn iċ-ċentri huma parti mill-istrateġija għall-immanniġġjar tal-iskart u l-ħidma f’dawn iċ-ċentri hija parti mill-ħidma tal-Wasteserv li fost oħrajn tmexxi ukoll iċ-ċentru tar-riċiklagg ta’ Sant Antnin, l-Landfill tal-Magħtab u l-inċiniratur fil-Marsa.